Изотопторду лазердик бөлүү
Изотопторду лазердик бөлүү – лазер монохромдуу нурлануусунун таасири аркылуу элементтин изотопторунун аралашмасынан тандалган (селективдүү) изотобунун же анын атомдорунун жана молекулаларынын негизги энергиялык абалдан дүүлүккөн абалдарга өтүүлөрүнүн негизинде изотопторду бөлүү. 

Мында изотоптордун аралашмасынын курамындагы селективдүү дүүлүккөн атомдор жана молекулалар химиялык жактан активдүү болушуп ар кандай химиялык реакцияларга киришет. Андан кийин дүүлүккөн атомдор менен молекулалар физикалык же химиялык ыкмалар менен бөлүнөт. Изотопторду бөлүүнүн дагы бир жолу, бул лазердин күчтүү нурлануусунун таасири менен тандалган атомдорду жана молекулаларды дүүлүккөн абалдардан өткөрүп барып ионизациялайт (иондоштурат). Ал изопторду (иондорду) кийин магнит талаасынын жардамы менен алса болот (к. Масс-спектрометр).

Изотопторду лазердик бөлүүнү газ сымал заттарга колдонуу ылайыктуу. Бөлүү процесси эффективдүү болушу үчүн резонанстык өткөөл өтө ичке жана изотопту бөлүп алуу ылдамдыгы чоң болууга тийиш. Лазердин резонанстык нурлануусу менен атомдорду жана молекулаларды дүүлүк-көн абалдарга жеткириш үчүн дүүлүк-түрүүчү импульстуу газ-разряддык лампалар колдонулат.

Колдонулган адабияттар
 Мамлекеттик тил жана энциклопедия борбору.  Физика. Энциклопедиялык окуу куралы. 2004 Бишкек.  ISBN 9967-14-010-0
Физика